Villy Søvndal (SF), 1999-10-28:
Det er vigtigt, at Folketinget med mellemrum diskuterer de ældres vilkår i Danmark og dermed også tilkendegiver, at vi har et fælles ansvar for de ældres forhold.
Der er to grøfter, som ældredebatten ofte falder i: Den ene grøft tror jeg er konsekvensen af at have set for mange Morten Korch-film eller sunget »så sødt som i gamle dage« for tit, nemlig en romantisering af en fortid, der ikke er nogen grund til at romantisere.
Det tror jeg skyldes dårlig hukommelse.
Den modsatte grøft, som nogle falder i, er så at sige, at alt er godt, fordi verden har bevæget sig fremad, og det har ældreområdet også.
Det har det også, men det betyder
ikke, at alt er godt.
Tværtimod tyder alle målinger på, at det formentlig er et af de steder, hvor der er den største uoverensstemmelse mellem befolkningens opfattelse og det, der politisk vedtages rundt omkring.
Der er en række områder - det synes jeg lige så godt vi kan sige - hvor tingene i dag ikke fungerer tilfredsstillende, og hvor vi blandt andet i SF er kommet med forslag om forbedringer.
Det gælder hjemmehjælpen, hvor et antal kommuner - ikke alle kommuner, men et antal kommuner - sidste efterår lavede grove, grove nedskæringer i hjemmehjælpen.
Vi foreslog dengang at tydeliggøre lovgivningen for at sikre det minimumsniveau, at mennesker, der ikke selv eller kun med meget stor gene er i stand til at klare de praktiske opgaver, blev sikret den fornødne hjælp.
Vi fik desværre ikke flertal for forslaget.
Vi ønsker stadig væk en sikkerhed for, at mennesker, der ikke kan klare sig selv, er sikret den fornødne hjælp, og at der ikke kan underbydes på grund af lavvande i kommunekassen.
Den anden store ældrepolitiske debat er ældreboligbyggeriet og ældreboligbyggeriets omfang, hvor vi tidligere er kommet med forslag om at forøge ældreboligbyggeriet.
Efter vores opfattelse er der meget brug
for kritisk at revurdere tesen om »ældre længst muligt i eget hjem«
Det sidste store debatpunkt er økonomien for de ældre.
Det, vi er optaget af i SF, er de ældre, der kun har folkepensionen og pensionstillægget som levegrundlag.
Det er i modsætning til dem - det gælder Dansk Folkeparti - der siger, at alle ældre skal hjælpes, også dem, der har en månedlig indkomst på 13.000 kr., på 15.000 kr. efter skat, fordi de oven i folkepensionen måske havde en arbejdsmarkedspension, måske har en skattebegunstiget privat opsparing, måske har en formue, der afkaster renter.
Derfor vil vi godt være med på en plan, der over en årrække styrker økonomien for de dårligst stillede ældre.
Vi vil være meget optaget af de ældrepolitiske spørgsmål i finanslovforhandlingerne, ligesom vi tidligere har været det, når vi har diskuteret finanslov med regeringen. Sidste år lavede regeringen jo forlig med højrepartierne, Venstre og De Konservative.
De fleste husker det formentlig.
Jeg tror, det står mejslet ganske tydeligt i manges erindring.
Det var kun forringelser og står i grel modsætning til de aftaler, der tidligere er lavet bl.a. med SF, men også med andre partier.
Derfor synes vi ikke, at valget for regeringen i år kan være så svært.
Det, vi specielt vil være optaget af i SF, er to ting: For det første at sikre, at ældre ledige i stedet for at blive sendt rundt i perspektivløs aktivering bliver anvendt til at lukke nogle af de huller, vi har på ældreområdet ved, at de bliver ansat i ordinære job til ordinære løn- og arbejdsforhold.
Det andet, vi vil være optaget af, er at sikre større skub i ældreboligbyggeriet ved at sikre en mere lempelig finansiering både af ældreboligerne og også af fællesarealerne.
Dermed løser vi efter vores opfattelse problemerne de steder, hvor de er størst, nemlig på disse områder: hjemmehjælpen, det manglende boligbyggeri og endelig økonomien for de dårligst stillede af de ældre.